ไฟแนนซ์ทูเดย์
&#8220;ถ้าคุณไม่ได้มีข้อได้เปรียบในการแข่งขัน อย่าลงไปแข่ง&#8221;
6 ก.พ. 2556

“ถ้าคุณไม่ได้มีข้อได้เปรียบในการแข่งขัน อย่าลงไปแข่ง”
...ตกใจกันทั้งเมืองเมื่อมีการปล่อยข่าวออกมาว่าจะมีการยุบรวมเอสเอ็มอีแบงก์กับธนาคารออมสิน
นริศ ชัยสูตร ประธานกรรมการเอสเอ็มอีแบงก์ และ พิชัย ชุณหวชิร ประธานกรรมการบริหาร ที่มาจากสายกระทรวงอุตสาหกรรมนั้น เรียกประชุมกรรมการและผู้บริหารธนาคารตั้งแต่เช้าวันที่ 4 ก.พ. เพื่อชี้แจงเรื่องนี้ไปยังผู้จัดการสาขาให้ทำความเข้าใจกับลูกค้าเพื่อป้องกันลูกหนี้ “ชักดาบ”
ขณะเดียวกันก็สั่ง “ปาริฉัตร เหล่าธีระศิริวงศ์” รักษาการกรรมการผู้จัดการให้ประสานกับรัฐวิสาหกิจที่เป็นลูกค้าเงินฝากอยู่ร่วม 22 ราย วงเงินฝากกว่า 9.4 หมื่นล้านบาท ว่า อย่าถอนเงินเลยพ่อเจ้าประคุณทูนหัว
แต่เชื่อหรือไม่ว่า ยังมีคนถอน... และมีคนชักดาบ เช้ง! เข้าให้แล้ว
...สะพัดกันทั้งภาคใต้ว่า ขณะนี้ที่ อ.เมือง อ.หาดใหญ่ จ.สงขลา ได้มีการแพร่ระบาดของธนบัตรปลอมใบละ 1,000 บาทอย่างหนัก 
ธนบัตรปลอมดังกล่าวดูเผินๆ จะใกล้เคียงของจริงมาก เช่น เมื่อยกขึ้นส่องดูก็จะเห็นภาพในหลวงอยู่ภายในธนบัตร 
เพียงแต่ตัวเส้นลายน้ำเมื่อส่องด้วยเครื่องจะมองไม่เห็น 
ใครพบโทรไปแจ้งได้ที่สายด่วน 1213 นะครับ...